b'\n_START_ARTICLE_\nMartti Kirsitie\n_START_PARAGRAPH_\nMartti Tapio Kirsitie (s. 1943) on suomalainen entinen radiotoimittaja, mainonnan suunnittelija ja mainostoimistojohtaja._NEWLINE_Diplomaatin urasta haaveillut Kirsitie toimi 1960- ja 1970-lukujen vaihteessa Yleisradion radiotoimittajana ja juonsi muun muassa suosittua viikoittaista Lista-ohjelmaa._NEWLINE_Vuodesta 1972 Kirsitie omisti Fredrikinkadulla sijaitsevan ravintola Angleterren, ennen kuin uusi omistaja Elanto teki siit\xc3\xa4 englantilaistyylisen pubin 1976. Sittemmin Kirsitie toimi copywriterina ja johtajana mainostoimistoissa, kuten ruotsalaisl\xc3\xa4ht\xc3\xb6isess\xc3\xa4 Anderson & Lembkess\xc3\xa4 aluksi Helsingiss\xc3\xa4 ja sitten Lontoossa, kunnes 1984 muutti perheineen takaisin Suomeen U.S.P. Helsinki Oy:n toimitusjohtajaksi. Kirsitien \xe2\x80\x9dbrittil\xc3\xa4isen sivistynyt\xe2\x80\x9d kirjoitustyyli teki h\xc3\xa4nest\xc3\xa4 yhden 1980-luvun arvostetuimmista ja palkituimmista mainonnan suunnittelijoista, ja h\xc3\xa4net palkittiin ansioistaan Platinahuippu-palkinnolla Grafian Vuoden huiput 1989 -gaalassa._NEWLINE_Vuodesta 1991 vuoteen 2008 Kirsitie toimi Farnish & Company Ltd. -mainostoimiston johtajana Lontoossa._NEWLINE_Vuonna 2000 Kirsitie ohjasi Yleisradiolle opetusohjelmasarjan Et\xc3\xa4lukio: Kansainv\xc3\xa4liset suhteet.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nMartti Kirsitie avioitui vuonna 1970 Miss Maailma -tittelin vuonna 1957 voittaneen Marita Lindahlin kanssa. Kirsitie j\xc3\xa4i leskeksi Lindahlin kuoltua 21. maaliskuuta 2017.'